I efiets de maledizion dal non Dacia Arena si viodin ancje a Gjenue, là che l’Udin al à zuiât pôc e avonde mâl e al à pierdût, par sigûr in maniere meretade, ma salacor ancje cuntun tic di sfighe, stant che juste tal ultin minût di zûc Di Natale si faseve parâ un rigôr decisîf pe definizion dal risultât finâl.
Se chê di îr e veve di jessi la partide de veretât in cont des cundizions de scuadre e de sô situazion inte classifiche, par vie che il Genoa inte graduatorie al jere ancjemò plui indaûr dai blancs e neris, nol è nuie ce dî: la scuadre di balon furlane e je malon e e scugne dâsi une biele sveade pes prossimis dôs partidis cuintri dal Verona e dal Frosinone.
Che lis robis no ledin nuie ben lu à confermât ancje Giampaolo Pozzo cu lis sôs declarazions ae fin de partide – ma isal pussibil rindisi cont che la preparazion e i alenaments no son fats ben dome ae fin di Fevrâr? – e si lu viôt sù par jù in dutis lis partidis: zuiadôrs smonâts, turnover che no si rive a capîlu, zûc che par vuiodilu si à di fâ compagn di Diogjen. E se l’Inter nol ves vinçût cu la Sampdoria, la posizion in classifiche dal Udin e sarès ancjemò piês za di cumò.
Par intant, la partide di îr e à mostrât dôs scuadris sù par jù ta chê stesse situazion che a àn reagjît in maniere diferente. Il Genoa al à fat il paron di cjase dal prin al ultin minût, cun soference, cui siei limits, ma cuntune cierte continuitât. L’Udin al à tignût bot dome par un timp, massime par merit di Karnezis, che te prime frazion al pare dut ce che al à di parâ e intune ocasion, suntun tîr di Cerci, si fâs judâ ancje di un pâl.
I blancs e neris a àn rivât ancje e passâ in vantaç, cuant che pe prime volte si àn cjatât a rivâ a tirâ in puarte: punizion di potence di Adnan, erôr di Perin e gol. Ma che ce che a vevin fat fintremai in chel moment nol fos avonde al jere une vore clâr. Cun di fat, cjapât il gol, i gjenoans a provavin daurman a dreçâ la partide cun Matavz: mancul mâl che Piris i meteve un blec.
L’atacant sloven al jere protagonist – dome parziâl, par fortune – ancje sul imprin dal secont timp. Cussì il Genoa al provave a sburtâ, però nol rivave a jessi pardabon pericolôs e a un ciert pont l’Udin al tornave a fâsi viodi in atac e al leve dongje dal doi a zero cun Badu.
Magari cussì no ai gjenoans une man – al è propit il câs di dîlu – ur e dave Zapata che al tocjave in maniere iregolâr un balon te aree blancje e nere e al obleave Gervasoni a sivilâ il rigôr: tîr di Cerci e un a un.
La rivade de paritât e jere aiar bon pes velis dai gjenoans, che si puartavin ancjemò indenant, des bandis di Karnezis. Il puartîr blanc e neri al fermave une conclusion di fûr di De Maio, ma nol rivave a sierâ la puarte denant de corezion curte di Laxalt. E al jere doi a un.
In chestis cundizions, Colantuono al à zuiât la cjarte di Natale, in cjamp tal ultin cuart di ore al puest di Guilherme. Totò al rivave a dâ cualitât e sostance ae sô scuadre, ma al pierdeve la ocasion dal doi a doi propit ae fin de partide: fal di Izzo su Thereau, sivilade di Gervasoni, balon sul discut e… parade di Perin.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn